รู้จัก Orlen บริษัทพลังงานแห่งชาติ จากโปแลนด์
เรื่องราวของ Orlen นั้นเป็นอย่างไร ? ลงทุนแมนจะเล่าให้ฟัง
19 เม.ย. 2565

รู้จัก Orlen บริษัทพลังงานแห่งชาติ จากโปแลนด์ /โดย ลงทุนแมน
ย้อนกลับไป 169 ปีก่อน หรือในเดือนกรกฎาคม ปี 1853 เภสัชกรชาวโปแลนด์ นาย Ignacy Łukasiewicz ได้พัฒนาตะเกียงที่ให้แสงสว่างจากน้ำมันก๊าดขึ้นมา และมันได้ถูกใช้เป็นครั้งแรกที่โรงพยาบาลชุมชนในเมืองลวิฟ ทางตอนใต้ของโปแลนด์
แสงสว่างจากปิโตรเลียม ได้เริ่มแพร่หลายเข้าสู่ยุโรปและกลายเป็นที่นิยมของผู้คนในเวลานั้น 
จากจุดนั้นเอง ที่อุตสาหกรรมปิโตรเลียมของประเทศโปแลนด์ได้เริ่มต้นขึ้น
วันนี้ เรามารู้จักกับ “Orlen” บริษัทที่เริ่มต้นจากการทำสถานีบริการน้ำมันเล็ก ๆ ในประเทศโปแลนด์ 
จนก้าวขึ้นมาเป็นบริษัทพลังงานใหญ่ที่สุดในโปแลนด์ และยังเป็นบริษัทพลังงานชั้นนำในยุโรปกลางและตะวันออก
แล้วเรื่องราวของ Orlen นั้นเป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ในปี 1945 ภายหลังจากสงครามโลกครั้งที่ 2 โปแลนด์ได้จัดตั้งหน่วยงานปิโตรเลียมแห่งชาติขึ้น
โดยใช้ชื่อว่า “Centrala Produktów Naftowych” หรือ CPN เพื่อดูแลความมั่นคงทางพลังงานภายในประเทศ
ในช่วงเริ่มแรกนั้น ทางหน่วยงานนี้ได้เข้ามาดูแลสถานีบริการน้ำมันที่เปิดให้บริการแก่ประชาชน 
ซึ่งตั้งกระจายกันอยู่ตามถนนสายสำคัญ รวมกัน 26 แห่ง
ก่อนที่จะเริ่มเปิดให้บริการ ร้านค้าสะดวกซื้อและศูนย์ดูแลซ่อมบำรุงรถ ภายในสถานีบริการในเวลาต่อมา
ผ่านไปเพียงแค่ 15 ปี สถานีบริการน้ำมันของ CPN ได้ถูกขยายไปจนมีจำนวน 1,000 แห่งทั่วประเทศ 
และได้เริ่มวางท่อส่งน้ำมัน เชื่อมต่อกับประเทศรัสเซีย เพื่อจัดส่งน้ำมันดิบเข้าโรงกลั่นของตัวเอง รวมถึงเป็นทางผ่านไปสู่ประเทศเยอรมนีตะวันออกอีกด้วย
ถึงตรงนี้ CPN คือเจ้าตลาดผู้จัดจำหน่ายน้ำมันแบบค้าปลีกเพียงรายเดียวในประเทศ
กิจการของบริษัทเติบโตขึ้นมาเรื่อย ๆ จนกระทั่งรัฐบาลโปแลนด์ได้ทำการควบรวมกิจการของ CPN เข้ากับบริษัท Petrochemia Płock SA ซึ่งเป็นบริษัทเอกชนที่ทำธุรกิจโรงกลั่นน้ำมัน และแปรรูปให้กลายเป็นรัฐวิสาหกิจในปี 1999
บริษัทได้ถูกเปลี่ยนชื่อเป็น “Orlen” 
ซึ่งมีความหมายในภาษาโปลิชว่า “นกอินทรี”
ในปี 2003 Orlen เริ่มรุกเข้าตลาดสถานีบริการน้ำมันในประเทศเยอรมนี ด้วยการซื้อกิจการสถานีบริการน้ำมันกว่า 490 แห่งจาก British Petroleum หรือ BP คิดเป็นกว่า 5,700 ล้านบาท และได้ปรับภาพลักษณ์แบรนด์ใหม่ โดยใช้ชื่อว่า “Star”
2 ปีต่อมา บริษัทได้เข้าซื้อหุ้นใหญ่ใน Unipetrol บริษัทน้ำมันและปิโตรเคมีเจ้าใหญ่ จากสาธารณรัฐเช็ก ที่มีบริษัทลูกทำธุรกิจในหลายประเทศของยุโรป
ก่อนที่จะเข้าไปซื้อบริษัท Mažeikių Nafta ซึ่งเป็นบริษัทที่ประกอบธุรกิจน้ำมันและโรงกลั่นที่ใหญ่ที่สุดในแถบบอลติก จน Orlen ได้กลายเป็นหนึ่งในบริษัทน้ำมันที่ใหญ่ที่สุดในยุโรปกลางและตะวันออก
ปัจจุบันสัดส่วนรายได้ของ Orlen นั้นมาจาก
- ธุรกิจการกลั่นน้ำมัน 24%
- ธุรกิจปิโตรเคมี 30%
- ธุรกิจพลังงาน 26%
- ธุรกิจค้าปลีกน้ำมัน 20%
เราจะเห็นได้ว่าในระยะเวลาเกือบ 80 ปีที่ผ่านมานั้น บริษัทได้เปลี่ยนจากผู้ค้าปลีกน้ำมัน มาเป็นบริษัทที่ทำธุรกิจปิโตรเลียม พลังงาน และปิโตรเคมี จนมีสัดส่วนของรายได้ที่ถูกกระจายไว้ในอัตราส่วนที่ใกล้เคียงกัน
และหากเรามาดูรายได้และกำไรของ Orlen ช่วงที่ผ่านมา
ปี 2019 รายได้ 870,000 ล้านบาท กำไร 34,000 ล้านบาท
ปี 2020 รายได้ 670,000 ล้านบาท กำไร 22,000 ล้านบาท
ปี 2021 รายได้ 1,000,000 ล้านบาท กำไร 88,000 ล้านบาท
โดยผลประกอบการโดดเด่นในปีล่าสุดนั้น เป็นผลมาจากการที่ราคาของน้ำมันปิโตรเคมี และค่าการกลั่นปรับตัวสูงขึ้นมาก ตามตลาดสินค้าโภคภัณฑ์ในช่วงที่ผ่านมา
ปัจจุบัน Orlen มีมูลค่าบริษัทอยู่ที่ 260,000 ล้านบาท และจดทะเบียนในตลาดหลักทรัพย์วอร์ซอ ประเทศโปแลนด์
ส่วนในอนาคตนั้น Orlen ก็เตรียมพร้อมรับกระแส ลดการผลิตและใช้พลังงานจากฟอสซิล
โดยบริษัทก็มีการวางแนวทางสำหรับพลังงานทางเลือก ตามนโยบายหลักของสหภาพยุโรป
ซึ่งบริษัทมีแผนการที่จะลงทุนในการสร้างโรงไฟฟ้าจากพลังงานลมนอกชายฝั่ง และการติดตั้งจุดชาร์จรถยนต์ไฟฟ้า ภายในสถานีบริการน้ำมันของตัวเองทั่วประเทศ รวมถึงขยายกำลังการผลิตในธุรกิจปิโตรเคมี ซึ่งกำลังเป็นรายได้ส่วนสำคัญของบริษัทในตอนนี้
ซึ่งสถานการณ์ของยุคที่เปลี่ยนผ่านในธุรกิจพลังงาน ก็เรียกได้ว่าเหมือนกันแทบทั้งโลก
ที่ไม่ว่าจะเป็นธุรกิจพลังงานใหญ่ขนาดไหน มาจากประเทศอะไร 
ต่างก็มองหาช่องทางการสร้างรายได้ใหม่ เหมือนกัน
อย่างในช่วงที่ผ่านมา ธุรกิจพลังงานในประเทศไทยก็มีทั้งการลงทุนในพลังงานทางเลือก 
ธุรกิจอาหาร เครื่องดื่ม ธุรกิจพื้นที่เช่า และธุรกิจรถยนต์ไฟฟ้า เช่นกัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-